#

# enda nähtavaks tegemine

 Selles teemas loov- või uurimustöö läbi viimine õpilaste poolt annab võimaluse kooli õpilastel väärtustada ohutut liiklemist, tehes end liikluses nähtavaks jalakäija või jalgratturina. HTMi uurimuse põhjal on enda nähtavaks tegemine on populaarseim loov- või uurimustöö teema Eesti koolides.

# Seos läbiva teema „Tervis ja ohutus“ õpitulemuste ja õpetajaraamatuga

Õpilane põhjendab turva- ja ohutust suurendavate vahendite (nt helkur) vajalikkust ja kasutab neid igapäevases tegevuses erinevates liikluskeskkondades:

* kirjeldab helkuri toimimise (peegelduvuse) põhimõtet ning selgitab helkuri kandmise vajadust;
* põhjendab ja analüüsib turvavahendite ja helkuri kasutamise vajalikkust ja erisusi nt raudteel;
* kannab kergliiklejana halva nähtavuse korral või pimeda ajal liigeldes õigesti kinnitatud helkurit või muud valgusallikat; kasutab kergliiklejana läbi aasta erinevaid enda nähtavaks tegemise ja keskkonnast eristumise viise (riietus).

Õpilane jälgib ja analüüsib enda ning kaaslaste käitumist ohutuse seisukohast, eristab ohtlikku liikluskäitumist (sh tegelemine kõrvaliste tegevustega) ohutust liikluskäitumisest, ning peab ohutut käitumist oluliseks:

* viib läbi uurimuse või teavitustegevuse ohutu käitumise propageerimiseks klassis või koolis;
* sekkub sobival viisil ja ennastsäästvalt ohuolukorra ärahoidmiseks kui kaaslase käitumine oma või teiste elu ohtu seab, oskab tähelepanu juhtida teiste ohtlikule käitumisele liikluses;
* saab aru, et ohutu käitumine liikluses aitab vältida õnnetusi, valikute korral eelistab käituda ohutult ning teeb soovitusi ohtudest hoidumiseks.

Õpilane on teadlik enda ja oma pere liiklemise harjumustest, eesti ja erinevate riikide liikluskultuuri olemusest ja liiklusohutuse tasemest:

* otsib, kogub ja esitleb andmeid ning teeb nendest lähtuvalt ettepanekuid kodukoha, kooli, klassi liiklusohutuse suurendamiseks.

[Läbiva teema „Tervis ja ohutus“ ohutuse alateema III kooliastme õpetajaraamatus](https://e-koolikott.ee/kogumik/9443-Labiva-teema-Tervis-ja-ohutus-ohutuse-alateema-opetajaraamat) on enda nähtavaks tegemise teemal võimalik seondada üldisemaid [ohutuse teemalisi ülesandeid](http://www.liikluskasvatus.ee/opetajale/ohutusteemalised-opetajaraamatud/iii-kooliaste/ohutuse-teemaulesed-ulesanded/).

# Taustinfo teema/probleemistiku avamiseks

Pimeda ajal on langenud helkuri kandmine selles vanuserühmas iga aastaga. Nende endi sõnul kannavad neist helkurit ligi 2/3. Probleemiks on, et on noori, kes ei teadvusta, miks on helkuri kandmine oluline – mis on helkuri funktsioon ja kuidas see töötab.

# Olemasolevad õppe- ja teabematerjalid

Liikluskasvatus.ee; silmapaistev.mnt.ee, YouTube`ist Märka märki videod.

# Mida saaks teha loov- või uurimustööna

Õpilasuurimus; projekt; loovtöö omaloominguna.

Õpilased võivad koostada küsimustikke või vaatluslehti teema uurimiseks. Õpilane võiks koos klassikaaslastega (vähemalt ühe klassikaaslasega) viia läbi helkuri töötoa – mis on helkuri funktsioon, kuidas see töötab ja missugused on lisaks veel enda nähtavaks tegemise vahendid.

Õpilane võib teha õpilasuurimuse vaatlusuuringuna oma klassikaaslaste seas ja seejärel viia läbi koolituse oma klassikaaslastele.

Võimalus arendada edasi koolis või ühildada loovtöö tegemine Maanteeameti õpilaste loovkonkursiga „Vaata mind!“ (täpsem info liikluskasvatuse lehe otsingumootori kaudu).

**Kelle poole pöörduda Maanteeametis?**

Teemas on MNT kontaktisik Marika Luik, kelle poole võib täiendava info saamiseks pöörduda.

#